La secretària Tècnica de la Comissió relaciona les reclamacions que han tingut entrada des del darrer Ple que va tenir lloc el passat 19 d'octubre de 2018 que són les que van del número d'expedient 386/2018 fins el 395/2018, ambdós inclosos, i que es tramitaran de conformitat amb la valoració de les admissions que s'ha dut a terme.
Es comenten els dos nous contenciosos que es van interposar, 244/2018 per part de l'Ajuntament de El Prat del Llobregat, i el 248/2018 per part de l'Ajuntament de Barcelona, i que estan pendents de la realització dels emplaçaments de les terceres parts i la remesa dels expedients corresponents al Tribunal Superior de Justícia de Catalunya.
Proposta d'estimació parcial de la Reclamació 212/2018
La senyora Elisabet Samarra, ponent de la Proposta d'estimació parcial de la Reclamació 212/2018, que s'ha plantejat contra l'Ajuntament de Tarragona, i que fa referència a informació sobre els béns immobles de Tarragona exempts del pagament de l'Impost sobre els Béns Immobles (IBI), exposa la fonamentació principals que duu a l'estimació parcial de la reclamació presentada per una persona que té la condició de periodista.
Es debaten elements que incorpora la Proposta com els límits aplicables a la informació reclamada i la condició de la persona reclamant i la seva incidència en el dret d'accés a la informació pública sobre l'IBI.
El senyor Josep Mir exposa algunes consideracions en el relació amb la Proposta presentada i suggereix la introducció d'unes esmenes tècniques al text que seran incorporades per la ponent en la resolució definitiva.
Proposta de finalització de la Reclamació 292/2018 per pèrdua d'objecte
El senyor Josep Mir, ponent de la Proposta de finalització per la pèrdua sobrevinguda de la Reclamació 292/2018, interposada contra la Direcció General de la Policia del Departament d'Interior de la Generalitat de Catalunya i que fa referència a l'accés a les Instruccions sobre dispositius de conducció d'energia i de gravació personals del Cos de Mossos d'Esquadra, exposa els elements de tramitació que s'han produït en aquest expedient que duen a la pèrdua sobrevinguda de l'objecte de la reclamació, tenint en compte que les instruccions han estat lliurades durant la tramitació del procediment a la persona reclamant, que té la condició de periodista, amb l'omissió d'uns paràgrafs que es veuen afectats pel límit de protecció a la seguretat pública.
Proposta de desestimació de la Reclamació 322/2018
El senyor Josep Mir, ponent de la Proposta de desestimació de la Reclamació 322/2018, que s'ha plantejat contra la Gerència d'Urbanisme de l'Ajuntament de Barcelona, i que fa referència a l'accés a dades diverses sobre el lloguer d'habitatges a través de la plataforma Airbnb exposa la fonamentació de la desestimació de la reclamació, atès que les dades reclamades són objecte d'un conveni entre l'Ajuntament i l'empresa Airbnb que a la data de la sol·licitud encara no era vigent i la única informació disponible eren dades fictícies únicament posades a disposició de l'Ajuntament per a la realització de proves tècniques i per tant mancades de valor informatiu.
El mateix ponent de la Proposta de resolució introduirà algunes correccions finals en el text.
Proposta de finalització de la Reclamació 326/2018 per pèrdua d'objecte
El senyor Josep Mir, ponent de la Proposta de finalització de la Reclamació 326/2018 per pèrdua d'objecte, que es planteja contra l'Agència de Salut Pública, i que fa referència a l'accés a un expedient de contractació laboral, exposa la tramitació d'aquest procediment conjuntament amb la de la Reclamació 327/2018, que és objecte del següent punt de l'ordre del dia.
Ambdós són interposats per la mateixa persona contra l'Agència i versen sobre l'accés dos expedients de procediments de provisió de llocs en els quals la persona reclamant va participar.
Durant la tramitació de les reclamacions davant la Comissió l'Agència de Salut Pública ha lliurat a la persona reclamant la informació, de manera que s'ha produït la pèrdua sobrevinguda de l'objecte de les dues reclamacions i s'ha esvaït la controvèrsia jurídica que plantejaven.
Proposta de finalització de la Reclamació 327/2018 per pèrdua d'objecte
És objecte d'anàlisi al punt quart de l'ordre del dia del Ple.
Proposta de finalització de la Reclamació 351/2018 per desistiment
La senyora Elisabet Samarra, ponent de la Proposta de finalització per desistiment de la Reclamació 351/2018, interposat contra l'Ajuntament de Santa Susanna, en relació amb l'accés a informació sobre la remuneració de personal de l'Ajuntament, exposa que s'ha produït la desestimació tàcita de la persona reclamant per manca d'esmena de la reclamació presentada davant la GAIP i posa de manifest, que tanmateix, la informació reclamada es troba disponible al portal web de l'Ajuntament.
La mateixa ponent de la Proposta introduirà algunes precisions tècniques al text definitiu de la resolució.
Es comenta la publicació de la Sentència del Tribunal Constitucional sobre la Llei de transparència de l'activitat pública i participació ciutadana d'Aragó, Llei 8/2015, de 25 de març, que declara la inconstitucionalitat del silenci positiu en la manca de resolució de les sol·licituds d'informació pública i la seva incidència en la normativa i la regulació a Catalunya.
El senyor Josep Mir posa de manifest que consideraria convenient elaborar un criteri des de la Comissió a fi que d'orientar la ciutadania que pugui tenir dubtes sobre el sentit del silenci respecte les reclamacions davant la GAIP.